ธอส.คืนสุขคนซื้อบ้าน ให้ล้านห้าดอก3.99%
ออกสินเชื่อบ้าน ธอส. ชีวิตมีสุข ให้กู้ไม่เกินรายละ 1.5 ล้าน 3 ปี ดอกเบี้ย 3.99%
17 เม.ย. 2558

ออกสินเชื่อบ้าน ธอส. ชีวิตมีสุข ให้กู้ไม่เกินรายละ 1.5 ล้าน 3 ปี ดอกเบี้ย 3.99% 
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารออกสินเชื่อเพื่อลดความเหลื่อมล้ำ ในโครงการสินเชื่อบ้าน ธอส. ชีวิตมีสุข ให้กู้ลูกค้ารายย่อยไม่เกินรายละ 1.5 ล้านบาท คิดดอกเบี้ยคงที่ 3.99% นาน 3 ปี
“หลังจากนั้นจะคิดดอกเบี้ยเงินกู้ลูกค้ารายย่อยชั้นดี (เอ็มอาร์อาร์) แล้วแต่ประเภทของผู้กู้หากเป็นลูกค้าสวัสดิการคิดเอ็มอาร์อาร์ลบ 1% ส่วนลูกค้าทั่วไปคิดเอ็มอาร์อาร์ลบ 0.5% ตลอดอายุสัญญา”นางอังคณา กล่าว
ธอส.ได้เตรียมวงเงินให้กู้ในโครงการนี้ไว้ 5,000 ล้านบาท ประชาชนสามารถยื่นคำขอกู้ได้ตั้งแต่วันนี้-31 ส.ค. 2558 และทำนิติกรรมภายในวันที่ 30 ก.ย. 2558 หรือภายใต้กรอบวงเงินที่ธนาคารกำหนด
นางอังคณา กล่าวต่อไปว่า ธนาคารมุ่งมั่นสร้างโอกาสให้ผู้มีรายได้น้อยได้มีที่อยู่อาศัยเป็นของตัวเองตามนโยบายรัฐบาลคืนความสุขให้ประชาชน โครงการนี้เป็นทางเลือกให้ประชาชนได้ตัดสินใจซื้อที่อยู่อาศัยได้ง่ายยิ่งขึ้น สามารถกู้เพื่อซื้อ ปลูกสร้าง ต่อเติม ขยาย หรือซ่อมแซมที่อยู่อาศัย และซื้ออุปกรณ์ต่างๆ ภายในที่อยู่อาศัย